Widerøe-ansatte vant søksmål mot fagforening

Etter at de kalte flere Widerøe-ansatte for streikebrytere, er en fagforening dømt til å betale erstatning for æreskrenkelser. Nå vurderer Luftfartens funksjonærforening å anke.

- STREIKEBRYTERE: Luftfartens funksjonærforening tapte søksmålet som ble anlagt av Widerøe-ansatte som ble kalt streikebrytere av foreningen under en konflikt på Brønnøysund flyplass tidligere i år. Bildet er fra flyplassen i Tromsø. Vis mer byoutline Jan-Morten Bjørnbakk

Publisert: Oppdatert: 23. oktober 2013 15:04 , Publisert: 23. oktober 2013 13:56

- Vi er glade for at retten deler vårt syn på at LFFs karakteristikker av våre ansatte var langt over streken, sier kommunikasjonsdirektør Richard Kongsteien i Widerøe.

En gruppe bakkeansatte i Widerøe har nå vunnet et søksmål i Oslo tingrett, der de saksøkte Luftfartens funksjonærforening for æreskrenkelser.

Fagforeningen LFF er nå dømt til å betale 20.000 kroner i erstatning for det Oslo tingrett fant var ærekrenkende beskyldninger. Fagforeningen har én måned på seg til eventuelt å anke beslutningen.



Det var under en konflikt mellom Luftfartens funksjonærforening og Air Service AS og NHO Luftfart på Brønnøysund lufthavn i mai i år at Widerøe-ansatte ble satt inn under streiken.

I sin fulle rett



Ifølge Widerøe ble de aktuelle ansatte satt inn for å holde driften ved flyplassen i gang. Air Service har siden februar 2005 levert bakketjenester til Widerøe på Brønnøysund lufthavn, i tillegg til andre flyplasser.



Kommunikasjonsdirektør i Widerøe, Richard Kongsteien Vis mer byoutline Widerøe

- Widerøe var i sin fulle rett til å sette inn egen arbeidskraft for å ivareta våre kunder i en konflikt der vi ikke var part, og våre stasjonsansatte som utførte den jobben gikk i frontlinjen for oss. Derfor var det viktig for oss å markere at det var uakseptabelt at de skulle bli offentlig hengt ut for den lovlige jobben de gjorde, sier Kongsteien i Widerøe.

Widerøe krever nå at fagforeningen fjerner artiklene på sine hjemmesider der de aktuelle Widerøe-ansatte blir omtalt som streikebrytere med fullt navn.



Angrer ikke

Styreleder Asbjørn Wikestad i Luftfartens funksjonærforening angrer ikke på at de beskrev de Widerøe-ansatte som streikebrytere.

- Vi mener ikke vi gikk for langt, men dommeren mener jo tydeligvis det, sier Wikestad til E24.

Wikestad sier at han ikke har fått studert dommen i detalj, men sier han er svært overrasket over dommerens beslutning.

Fagforeningsleder Asbjørn Wikestad Vis mer

- Vi oppfattet det som selvsagt at de som utfører streikerammet arbeid, bryter streiken, sier Wikestad.



Luftfartens funksjonærforening har nå en måned på seg til å eventuelt anke saken.

- Nå skal vi gå gjennom dommen, og så skal vi se om det er et grunnlag for en anke. Er det et slikt grunnlag vil vi vurdere det veldig nøye, avslutter Wikestad.

Les også

Denne norske flytoppen knuser Kjos og GustafsonSAS selger en bit av bakketjenesteneWiderøe-salg er i boks